# COVID-19 ór lamba-thaim asór ókkol

27 Jun 2022

COVID-19 óiyedé beec híssa manúic óttu alamot ókkol tákede baçí thaim ollá ar tarfore hítára hoek háfta ókkol ór bútóre gom óizagói. COVID-19 óttu gom óibólla lagede thaim ek ek manúic ólla ek ek dhoilla. Hían or darmudar óilde tuñúi COVID-19 loi hoddúr bearam foijjíilá dé hían or wore. Tuñáttu ehón aséde oinno sehéti mockilat ókkol or wore yó hían or darmudar.

Bazu manúic aséde zetará COVID-19 ói baade lamba thaim sehéti mockilat ókkol tojuruba goré. Cúrur ocúk ór baade bazu thaim ot boút mac fuijjonto COVID-19 é ekzon manúic óre gom nolagefáan goré. Híba ré ‘lamba COVID’ boli huáza. Lamba COVID boút háfta ókkol adde boút mac ókkol tákifare, ekzon manúic óttu váires baki notákíle údda.

Lamba COVID beec óibar emkan asé hora COVID-19 óoildé manúic óttu. Bahárhal, hálka COVID-19 fáráiyede adde hóspital zaa noóforede manúic óttu údda aijó lamba COVID tákítfare.

## Lamba COVID or alamot ókkol

Lamba COVID é alamot ókkol ór ekkán lamba sílsila foida gorítfare ar ekku niyom loi fottizon oré asór nogorítfare. Bearam farár baade alamot ókkol zari tákitfare, yáto ekzon manúic COVID-19 óttu fura céfa ói baade híin wafes aáitare.

Ekbere becí aam alamot ókkol ar hálabostá ókkol ziín repot gorá giyyé híin óiyede:

* bol fora
* niyác félai té duk
* zari hañc
* sína bic
* girá bic
* biyam goríbólla kafí bol notáka
* zor
* matá hoñori ókkol
* tháar rakíte mockil ókkol ar sáf gorí báfite duk (‘demagi komzuri’)
* perecani adde bekerari.

## Lamba COVID óre ruká

Lamba COVID-19 óre rukár ekbre becí bála torika óiyede COVID-19 váires é tuñáre asór goróon óttu nizoré ruká.

COVID-19 ór hótora ókkol óre homaibólla sóbse bála torika óiye dé véksin mara.

Véksin amaijja manúic óttunáro véksin maijja manúic é lamba COVID-19 or alamot ókkol cáyod hom repot goré boli elómi tahákik é sábut goijjé.

## Beec maalumat

Gelde hoek háfta ttúnáro beec ot zodi tuñúi COVID-19 ór theés pozítiv óoila, ar tuñáttu aijó bála nolager, toíle tuñár daktor loi hotá hoó.

Beec maalumat ollá, zaisó [health.gov.au/covid19-vaccines-languages](http://www.health.gov.au/covid19-vaccines-languages), yáto National Coronavirus Helpline óre 1800 020 080 ot koól goró. Maana buzáidiyar hédmot ólla ekteyar 8 basó.